राज्य में अमूल ने एंट्री का ऐलान किया, कांग्रेस बोली- शाह लोकल ब्रांड को बर्बाद करना चाहते हैं
Karnataka Assembly Election 2023 - BJP Congress Milk Politics, कर्नाटक विधानसभा चुनाव से ठीक पहले राज्य की सियासत में दूध पर राजनीति शुरु हो गई है। दरअसल इस विवाद की शुरुआत तब शुरु हुई, जब अमूल ने कर्नाटक में एंट्री का ऐलान किया।
कर्नाटक विधानसभा चुनाव से ठीक पहले राज्य की सियासत में दूध पर राजनीति शुरू हो गई है। दरअसल, इस विवाद की शुरुआत तब हुई, जब अमूल ने कर्नाटक में एंट्री का ऐलान किया। इस पर कांग्रेस नेता और पूर्व मुख्यमंत्री सिद्धरमैया ने अमित शाह पर लोकल ब्रांड नंदिनी को बर्बाद करने का आरोप लगाया। सोशल मीडिया पर बायकॉट अमूल, गो बैक अमूल और सेव नंदिनी जैसे हैशटैग ट्रेंड करने लगे। पूरा विवाद सिलसिलेवार पढ़ें...
अमूल का ऐलान और राजनीति शुरू
अमूल ने 5 अप्रैल को ऐलान किया कि वो कर्नाटक में भी अपने प्रोडक्ट बेचेगी। कंपनी ने लिखा- दूध और दही के साथ एक ताजगी की नई लहर बेंगलुरु आ रही है। अमूल के कर्नाटक में इस लॉन्च अलर्ट के बाद से राज्य में चर्चा होने लगी कि गुजरात बेस्ड को-ऑपरेटिव सोसायटी के (GCMMF) अमूल ब्रांड के जरिए सत्ताधारी भाजपा कर्नाटक मिल्क फेडरेशन (KMF) के ब्रांड नंदिनी को खत्म करने की कोशिश कर रही है। इसके बाद बायकॉट अमूल, गो बैक अमूल और सेव नंदिनी जैसे हैशटैग सोशल मीडिया पर ट्रेंड करने लगे।
विपक्षी पार्टियों ने अमूल का विरोध किया
अमूल की एंट्री का कांग्रेस पार्टी जनता दल सेक्यूलर (JDS) ने विरोध किया है। कर्नाटक में कांग्रेस के पार्टी प्रभारी रणदीप सिंह सुरजेवाला ने कहा कि भाजपा नंदिनी ब्रांड को बेचना चाहती है। कर्नाटक मिल्क फेडरेशन को गुजरात की अमूल को बेचने की भाजपा की साजिश अब साफ दिखाई दे रही है।
कर्नाटक कांग्रेस के चीफ डीके शिवकुमार ने एएनआई से कहा है कि "हम हमारे किसानों और दूध को सुरक्षा देना चाहते हैं। हमारे पास पहले से ही नंदिनी है जो अमूल से बेहतर ब्रांड है। हमें किसी अमूल की जरूरत नहीं है। हमारा पानी...हमारा दूध और हमारी मिट्टी बेहद मजबूत है।"
कर्नाटक के पूर्व CM सिद्धारमैया ने लिखा- पिछले कुछ दिनों में खुदरा क्षेत्र में नंदिनी दूध और दही की आपूर्ति कम थी और अब अमूल चालाकी से बाजार में प्रवेश कर रहा है। यह स्पष्ट है कि अमित शाह अमूल की मदद करने के लिए चाल चल रहे हैं और नंदिनी को तबाह करने में बड़ी भूमिका निभा रहे हैं।
कर्नाटक के पूर्व CM एचडी कुमारस्वामी ने आरोप लगाया कि अमूल कर्नाटक में अपनी एकमात्र प्रतिद्वंदी नंदिनी को खत्म करने की बुरी सोच के साथ आ रही है। कुमारस्वामी ने आरोप लगाया कि "एक राष्ट्र, एक अमूल, एक दूध और एक गुजरात" केंद्र सरकार की आधिकारिक नीति बन गई है, इसलिए अमूल इसके साथ खड़ा होकर KMF का गला घोंट रहा है।"
CM बोले- राज्य में पहले से 18 ब्रांड, राजनीति न करें
विपक्ष के हंगामे के बाद कर्नाटक के मुख्यमंत्री बासवराज बोम्मई ने कहा कि विपक्ष बिना वजह इस मुद्दे को राजनैतिक रंग दे रही है। उन्होंने कहा कि राज्य में नंदिनी के अलावा 18 अलग-अलग ब्रांड के मिल्क प्रोडक्ट्स बेचे जा रहे हैं, पर किसी को कोई नुकसान नहीं हुआ। अमूल के नाम पर कांग्रेस जानबूझ कर राजनीति कर रही है। उन्होंने कहा कि नंदिनी को देश का नंबर वन ब्रांड बनाने के लिये अमूल से भी ज्यादा प्रतिस्पर्धी बना रहे हैं।
विवाद पर अमूल का क्या है कहना
फाइनेंशियल एक्सप्रेस को दिए एक जवाब में GCMMF के मैनेजिंग डायरेक्टर जयेन मेहता ने कहा कि कर्नाटक में ब्रांड की एंट्री को लेकर ट्विटर पर मचे तूफान के बारे में वो जानते हैं। अमूल फिलहाल ई-कॉमर्स/क्विक कॉमर्स चैनल के जरिए ही बिक्री करेगा और जनरल ट्रेड पर ध्यान नहीं दे रहा है। चूंकि सामान्य ट्रेड के लिए हमें ब्रांड प्रोडक्ट्स के दाम नीचे लाने पड़ेंगे और ऐसा फिलहाल कोई प्लान नहीं है। अमूल की कर्नाटक में एंट्री अभी 6 महीने के बाद ही हो पाएगी।
23 लाख लीटर दूध सप्लाई कर्नाटक का सबसे बड़ा मिल्क ब्रांड
नंदिनी हर दिन 23 लाख लीटर से अधिक दूध की सप्लाई करती है। बेंगलुरू मार्केट में दूध की खपत की 70% जरूरत को अकेले नंदिनी पूरा करती है। अमूल के मुकाबले नंदिनी के दूध की कीमतों में भी काफी अंतर है। नंदिनी का एक लीटर दूध की कीमत 39 रुपए है तो वहीं अमूल टोंड दूध के एक लीटर पैकेट की कीमत 54 रुपए है।
इससे जुड़ी अन्य खबरें भी पढ़ें...
भाषा विवाद में दही की एंट्री, तमिलनाडु में पैकेट पर दही लिखा तो CM स्टालिन ने कहा- हिंदी मत थोपो
तमिलनाडु में दही के नाम पर अब सियासत शुरू हो गई है। राज्य के दूध उत्पादन संघ आविन ने कहा है कि वह अपने पैकेट पर दही शब्द नहीं लिखेगा। उसकी जगह तमिल शब्द तायिर का ही इस्तेमाल करेगा। फूड सेफ्टी एंड स्टैंडर्ड्स अथॉरिटी ऑफ इंडिया (FSSAI) ने पैकेट पर कर्ड हटाकर दही लिखने का निर्देश दिया था। जिसके बाद तमिलनाडु के लोग इसके विरोध में उतर आए थे। पढ़ें पूरी खबर...